*Tämä artikkeli kertoo kuvien jakopalvelusta. Musiikkikappaleesta Instagram on eri artikkeli.*

**Instagram** on ilmainen sosiaalisen median palvelu kuvien ja videoiden jakamiseksi käyttäjiensä kesken. Käyttäjät voivat kommentoida ja tykätä toistensa jakamasta sisällöstä. Kuvia ja videoita voi muokata erilaisilla suodattimilla (filttereillä). Palvelun käyttö mobiililaitteilla edellyttää sovellusta, joka on saatavilla iOS- ja Android-käyttöjärjestelmille. Instagram avattiin lokakuussa 2010.

Historia
--------

Alkuperäinen kameran ottama kuva vasemmalla, Instagram-kuva oikealla. Instagram rajaa kuvat neliömäisiksi, ja käyttäjä voi muuttaa niiden ulkoasua jollain monista filttereistä.
Instagramin perustivat vuonna 2010 Kevin Systrom ja Mike Krieger. Ensin he kehittivät Burbn-nimistä sovellusta, jonka käyttäjät voisivat jakaa tietoa parhaista paikoista nauttia bourbon-viskiä. Kun kaksikolta meni usko sovelluksensa kilpailukykyyn, he muuttivat sen kuvasovellukseksi. He vaihtoivat sovelluksensa nimeksi Instagram, koska se viittasi osuvasti pikasähkeeseen (*instant telegram*) ja toi mieleen kameran. Ensimmäisten neljän vuoden aikana käytössä olleen, Polaroid-kameraa muistuttaneen logon suunnitteli Cole Rise. Hän vastasi myös monista alkuperäisistä filttereistä.

Systrom ja Krieger alkoivat testata sovellustaan heinäkuussa 2010, ja se tuli myyntiin iPhonen sovelluskauppaan Apple App Storeen 6. lokakuuta. Sovelluksen ensimmäisellä versiolla saattoi ladata muiden nähtäväksi tuoreita itseotettuja neliömäisiä kuvia, muokata niitä filttereillä, ja seuraajat saattoivat julkaisun jälkeen kommentoida kuvia ja tykätä niistä. Kaikki Instagramin toiminnot oli jo otettu käyttöön muissa sovelluksissa, kuten Hipstamaticissa ja PicPlz:ssä, mutta Instagram integroi ja tasapainotti toiminnot omalla tavallaan ja oli lisäksi ilmainen. Se syrjäyttikin kaikki kilpailijansa ajan myötä.

Miljoonan rekisteröityneen käyttäjän rajan Instagram saavutti perustamisvuotensa joulukuussa. Syyskuussa 2011 käyttäjiä oli jo 10 miljoonaa. Huhtikuussa 2012 sovellus tuli saataville myös Android-puhelimiin.

Twitterin perustaja Jack Dorsey tarjosi Instagramista 500 miljoonaa dollaria, mutta Systrom ja Krieger eivät suostuneet tarjoukseen*milloin?*. Huhtikuussa 2012 he suostuivat Mark Zuckerbergin miljardin dollarin tarjoukseen, ja näin Instagram siirtyi Facebookin omistukseen. Systrom ja Krieger jatkoivat yhtiön johdossa. Kaikki Instagramin käyttäjistään keräämä data siirtyi Facebookin käyttöön. Uudesta omistajasta huolimatta Instagram säilyi käyttäjien näkökulmasta omannäköisenään. Kaupan jälkeen Twitter karsi joitain Instagramin toimintoja Twitterissä, kuten Instagram-kuvien upottamisen.

Korkeintaan 15 sekunnin mittaisia videoita pystyi lisäämään Instagramiin kesäkuusta 2013 alkaen. Lokakuussa 2013 Instagram alkoi kokeilla mainosten lisäämistä feediin. Joulukuussa 2013 lisättiin suoraviestipalvelu (Direct messaging). Tuki pysty- ja vaakasuuntaisille kuville lisättiin elokuussa 2015.

Instagramin Windows 10 ja Windows 10 Mobile -versio julkaistiin keväällä 2016.

Helmikuussa 2016 tuli tuki useiden käyttäjätunnusten rekisteröinnille ja mahdollisuus siirtyä niiden välillä. Minuutin mittaiset videot tulivat mahdollisiksi maaliskuussa 2016. Kesäkuussa 2016 Instagram rajoitti voimakkaasti kolmansien osapuolten sovellusten toimintaa Instagramissa. Samalla sovelluksen julkaisuvirrassa otettiin käyttöön algoritmi, minkä jälkeen näkymä ei enää ollut täysin kronologinen. Algoritmi painotti julkaisun tuoreuden ohella myös käyttäjän aiemman toiminnan paljastamia kiinnostuksen kohteita sekä tämän ja postaajan yhteyden läheisyyttä. Sovelluksen eri osioissa toimivat eri algoritmit, jotka ovat vastuussa sisällön jakelusta käyttäjille.

Elokuussa 2016 Instagramiin tuli Snapchatistä vaikutteita saanut Instagram Stories -ominaisuus, jonka avulla käyttäjä voi postata kuvia ja videoita storyyn eli tarinaan. Storiesiin ladatut kuvat ja videot poistuvat 24 tunnin sisällä. Käyttäjä voi itse päättää, ketkä näkevät hänen tarinansa. Storiesin kuvien lyhyt näkyvyys sai Instagramin käyttäjät vierailemaan sovelluksessa aiempaa useammin. Kesäkuun 2017 lopulla Instagram Storiesilla oli jo 250 miljoonaa päivittäistä käyttäjää. Vuoden 2015 jälkeen käyttöön otettuja suosittuja toimintoja ovat esimerkiksi Live Video, GIF Stickers ja Music Stickers.

Systrom ja Krieger erosivat perustamansa yhtiön johdosta syyskuussa 2018. Facebook nosti yhtiön uudeksi johtajaksi Adam Mosserin.

Marraskuussa 2019 Instagram poisti Tilaukset-välilehden sovelluksesta.

Suosio
------

| Ajankohta | Käyttäjiä | Huom. |
| --- | --- | --- |
| 10/2010 |  | Palvelu avataan. |
| 12/2010 | 1 miljoona | rekisteröitynyttä käyttäjää |
| 09/2011 | 10 milj. | rekisteröitynyttä käyttäjää |
| 07/2012 | 80 milj. | rekisteröitynyttä käyttäjää |
| 02/2013 | 100 milj. | aktiivista kuukausittaista käyttäjää |
| 09/2013 | 150 milj. | käyttäjää |
| 03/2014 | 200 milj. | käyttäjää |
| 12/2014 | 300 milj. | käyttäjää |
| 09/2015 | 400 milj. | käyttäjää, joista 25 % Yhdysvalloissa |
| 06/2016 | 500 milj. | käyttäjää, joista 300 milj. aktiivisia päivittäin |
| 10/2016 | 600 milj. | käyttäjää |
| 04/2017 | 700 milj. | käyttäjää |
| 09/2017 | 800 milj. | käyttäjää, joista 500 milj. aktiivisia päivittäin |
| 06/2018 | yli 1 miljardi | kuukausittaista käyttäjää |

Instagram ilmoitti elokuussa 2011, että kuvia oli ladattu palveluun yhteensä 150 miljoonaa. Joulukuussa 2014 palveluun ladattiin jo 70 miljoonaa kuvaa ja videota päivittäin.

Instagram oli 2010-luvun neljänneksi ladatuin sovellus, suositumpia olivat vain Facebook, Facebook Messenger ja Whatsapp.

Vaikutus
--------

Instagramilla on arvioitu olleen suuria vaikutuksia kulttuuriin esimerkiksi muodin, ruoan ja hyvinvoinnin alueilla. Myös esimerkiksi jotkin turistikohteet, ravintolat ja museot ovat alkaneet ottaa suunnittelussa huomioon sen, että moni vierailija julkaisee käynnistään kuvia Instagramissa. Lisäksi Instagramin myötä uudenlaiset urbaanit käyntikohteet ovat nousseet suosituiksi – esimerkiksi kuvaukselliset graffitit, suojatiet ja metrotunnelit, jopa kaivonkannet. Facebookin tekemän tutkimuksen mukaan jopa 70 prosenttia innokkaimmista matkailijoista julkaisee matkasuunnitelmiaan Instagramissa ja 67 prosenttia etsii palvelusta matkaideoita.

Instagramin "vaikuttajat" (*influencers*) ovat suosittuja sisällöntuottajia, joilla on vaikutusvaltaa seuraajiensa ostopäätöksiin ja muihin tekoihin. He saavat lisäyksistään usein mainostuloja. Heidän suosionsa perustuu mielikuvaan autenttisuudesta ja ystävyyssuhteen kaltaisesta suhteesta vastaanottajaan. Jotkut mainostajat ovat myös itse luoneet Instagram-mainoskampanjoita, jotka keskittyvät käyttäjien tuottamaan sisältöön.

Poliitikkojen Instagram-aktiivisuus on kasvanut nopeasti 2010-luvun puolivälistä alkaen sitä mukaa kun palvelun käyttäjämäärät ovat nousseet. Jo yli 70 prosentilla Yhdysvaltain senaattoreista oli Instagram-tili vuonna 2018. Näkyvimpiä Instagramissa ovat nuoret ja nousevat poliitikot. Poliitikot käyttävät Instagramia myös vaalikampanjointiin, joka on suunnattu etenkin nuorille äänestäjille. Instagramissa on havaittu myös yrityksiä manipuloida yhdysvaltalaisia äänestäjiä.

Käyttöehdot ja yhteisösäännöt
-----------------------------

Instagramin käyttöehtojen mukaan käyttäjän pitää olla vähintään 13-vuotias. Toiseksi henkilöksi tekeytyminen ja virheellisen tiedon antaminen on kiellettyä. Tuomitut seksuaalirikolliset eivät saa liittyä palveluun. Yhteisösääntöjen mukaan sivuille saa jakaa vain itse kuvattuja kuvia tai sellaisia, joiden jakamiseen käyttäjällä on oikeus. Palveluun ei muutamin poikkeuksin saa ladata alastonkuvia. Kiellettyjä ovat myös sellaiset kuvat, joissa on vahingoitettu itseä tai jotka voisivat yllyttää itsensä vahingoittamiseen.

Instagramilla on oikeus käyttää käyttäjien tietoja, toimintaa ja lataamaa sisältöä ilman hyvitystä. Vuodesta 2018 alkaen käyttäjällä on ollut oikeus nähdä tai ladata kopio kaikesta datasta, joka hänestä on tallennettuna Instagramissa. Käyttäjän kuoltua kukaan ei voi saada hänen tilinsä käyttöoikeutta. Vainajan omaiset voivat pyytää vainajan Instagram-tiliä kokonaan poistettavaksi tai jäädytettäväksi, jolloin sitä ei voi enää käyttää eikä sen asetuksia muuttaa.

Lähteet
-------

* Leaver, Tama & Highfield, Tim & Abidin, Crystal: *Instagram*. Polity, 2020. ISBN 978-1-5095-3439-5.

### Viitteet

1. ↑  Instagram App Storessa *iTunes*. Viitattu 26.8.2017.
2. ↑  Instagram BETA *Microsoft Store*. Viitattu 21.12.2014.
3. ↑  Leaver ym. 2020, s. 9.
4. ↑  Leaver ym. 2020, s. 9–10.
5. ↑  Leaver ym. 2020, s. 9–11.
6. ↑  Leaver ym. 2020, s. 218.
7. ↑  Leaver ym. 2020, s. 11–14, 218.
8. 1 2  Leaver ym. 2020, s. 218–219.
9. ↑  Salminen, Eero: Täysin uusittu Instagram saapui Windows-puhelimille - mukana 3D Touch -ominaisuus *SuomiMobiili.fi*.  12.3.2016. Viitattu 14.11.2017.
10. ↑  Tamminen, Timo: Instagram tuli Windows 10 -tietokoneille *Mikrobitti*.  14.10.2016. Viitattu 14.11.2017.
11. ↑  Leaver ym. 2020, s. 219.
12. ↑  Leaver ym. 2020, s. 18.
13. ↑  Miten Instagramin algoritmi toimii 2022? *Vili Partanen*.  18.6.2022. Viitattu 28.7.2022.
14. ↑  Instagram kopioi Snapchatin tarinaominaisuuden – nyt tulee Instagram Stories *mobiili.fi*. Viitattu 9.3.2017.
15. ↑  Introducing Instagram Stories *Instagram Blog*.  2. elokuuta 2016.  Arkistoitu 3.9.2016. Viitattu 23.8.2017. (englanniksi)
16. ↑  Leaver ym. 2020, s. 219–221, 26–28.
17. ↑  Leaver ym. 2020, s. 220–221.
18. ↑  Leaver ym. 2020, s. 223.
19. ↑  Horny People, You’re Free: Instagram’s Following Tab Is Gone *BuzzFeed News*. Viitattu 25.9.2020. (englanniksi)
20. ↑  Leaver ym. 2020, s. 218–224.
21. ↑  These were the most-downloaded apps and games of the decade *9to5mac.com*.  16.12.2019. Viitattu 23.2.2020. (englanniksi)
22. 1 2  Scott Lewis: The Proven Influence of Instagram on Culture *Medium.com*.  7.6.2017. Viitattu 8.2.2020.
23. ↑  Emily Matchar: How Instagram Is Changing the Way We Design Cultural Spaces *Smithsonian Magazine*.  8.11.2017. Viitattu 8.2.2020.
24. ↑  Aaron Brooks: 7 Unexpected Ways Instagram Has Changed the World *Social Media Today*.  7.10.2018. Viitattu 8.2.2020.
25. ↑  Paris Martineau: The WIRED Guide to Influencers *Wired*.  12.6.2019. Viitattu 9.2.2020.
26. ↑  Hannah Murphy: Why US politicians are turning to Instagram ahead of 2020 election *Financial Times*.  22.2.2019. Viitattu 9.2.2020.
27. 1 2  Käyttöehdot Instagramin ohje- ja tukikeskus. Viitattu 9.2.2020.
28. ↑  Yhteisösäännöt Instagramin ohje- ja tukikeskus. Viitattu 9.2.2020.
29. ↑  Leaver ym. 2020, s. 188.
30. ↑  Leaver ym. 2020, s. 188–189.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Instagram**.
* Instagramin verkkosivut


|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Meta Platforms |
| --- |
|  |
| Tuotteet | 

|  |  |
| --- | --- |
| Sovellukset | 
* Facebook
	+ Sovellusalusta
* Instagram
	+ Seuratuimmat käyttäjät
	+ Threads
* Mapillary
* Meta AI
* Meta Quest Platform
* Messenger
* WhatsApp
* Workplace

 |
|  |
| Laitteet | 
* Meta Portal
* Oculus Quest

 |
|  |
| Ohjelmointikielet | 
* Hack
* HHVM
* Phabricator
* React

 |

 |
|  |
| Henkilöstö | 
* Mark Zuckerberg (perustaja, toimitusjohtaja)
* Dustin Moskovitz (perustaja)
* Eduardo Saverin (perustaja)
* Chris Hughes (perustaja)
* Andre McCollum (perustaja)

 |
|  |
| Muut | 
* *The Social Network*
* F8

 |

 |